**ПРЕДЛОГ**

**на Закон за изменување и дополнување на Законот за трговските друштва**

Скопје, април 2013 година

ВОВЕД:

I. ОЦЕНА НА СОСТОЈБИТЕ ВО ОБЛАСТА ШТО ТРЕБА ДА СЕ УРЕДИ СО ЗАКОНОТ И ПРИЧИНИ ЗА ДОНЕСУВАЊЕ НА ЗАКОНОТ

Предложените измени и дополнувања на Законот за трговските друштва се со цел да се олесни административната постапка за упис во Трговскиот регистар и регистарот на други правни лица и подобрување на бизнис климата во Република Македонија,

За таа цел, Централниот регистар на Република Македонија, почнувајки од 01.03.2011 година воспостави софтверско решение за електронско поднесување на пријава за упис.

Со цел да се овозможи помасовно користење на овој систем беа промовирани предностите од користењето на вака инсталираниот систем .

Заради стимулирање на користењето на системот за електронско поднесување беа спроведени измени и на Тарифата на Централниот регистар од 2011 година и 2012 година, при што надоместоците за упис беа намалени за 10% односно за 90% за студенти претприемачи.

Но, и покрај сите превземени мерки не е постигнат значаен напредок во користењето на системот, така да од воспоставувањето до сега има незначително користење на истиот (вкупно 20 пријави за упис).

Сето ова не придонесува и го ограничува напредокот во рангирањето на Република Македонија во Извештајот на Светска Банка во индикаторот “Започнување бизнис “, затоа што уписите во електронска форма се во незначителен број во споредба со уписите во хартиена форма.

Со цел да се направи напредок во ова поле, се направи соодветна анализа по што се утврдија одредени ограничувања и проблеми кои произлегуваат од постојните законски решенија и тоа :

-потреба од дигитален сертификат за секој учесник во постапката за регистрација, како и мал број издадени сертификати, одредени прилози за упис беа достапни само во хартиена форма, употреба на печат во процесот на регистрација, мала разлика во надоместокот за упис во хартиена форма и елктронска форма, која не влијае мотивирачки врз подносителите, употребата на печат како и непостоење на професионална заедница на квалификувани подносители на пријави за упис во електронска форма.

Со цел да се надминат сите овие утврдени ограничувања и проблеми се предлагаат новите решенија содржани во Предлог Законот за изменување и дополнување на Законот за трговските друштва, а се однесуваат на :

-воспоставување на нова категорија на подносител –регистрационен агент, исклучување на примената на печатот во правниот промет за трговските друштва како и намалување на трошоците за регистрација на фирма – без надоместок .

Со воспоставувањето на новата категорија на подносител –регистрационен агент , би се надминал проблемот од потребата за поседување на дигитален сертификат на секој од учесниците во постапката, на тој начин што тој ќе има овластување пријавата и прилозите кон истата изворно да ги достави , да ги потпише со негов електронски потпис и да ги поднесе во име и за сметка на овластениот законски подносител(застапникот по закон односно овластено лице за застапување).

Регистрациониот агент во постапката за упис покрај поднесување на пријавата ќе има овластување да го утврдува идентитетот на учесниците, а секоја пријава поднесена од негова страна ќе биде третирана како веродостојна(оригинал).

Овој концепт би придонел и за децентрализација во работата на Централен регистар , како и понатамошно олеснување на административната постапка како за бизнис заедницата така и за пошироката јавност.

Со овие измени е предвидено и воведување поголема правна сигурност во делот на заштитата на правата на малцинските акционери преку можноста за ангажирање на овластен ревизор пред поднесување тужба пред надлежан орган.

Прецизиран е и временскиот рок кога се доставува Годишната сметка во хартиена форма и се прецизира дека податоците од годишната сметка се доставуват во електронска форма и се потпишуваат со електронски потпис , а големите и средните претпријатија треба да ја доставуваат Годишната сметка во електронска форма.

Содржана е одредба за пролонгирање на важечкиот рок од 60 дена за отпочнување на постапка за стечај или ликвидација на субјекти, на сега 120 дена , како и се проширува примената на овој рок и на субјектите за кои веќе се отпочнати сечајни и ликвидациони постапки пред надлежен суд.

II. ЦЕЛИ, НАЧЕЛА И ОСНОВНИ РЕШЕНИЈА

Предлог законот се темели на истите цели, начела и решенија како и законот кој се менува.

III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГОТ НА ЗАКОН ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА

За спроведување на предложениот закон не се потребни дополнителни финансиски средства од Буџетот на Република Македонија. Сите активности ќе се реализираат во рамките на постојните буџетски средства со кои располагаат вклучените органи во спроведувањето на овие законски одредби.

IV.ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИНОТ НА НИВНОТО ОБЕЗБЕДУВАЊЕ, КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ

За спроведување на предложениот закон не е потребно обезбедување на финансиски средства, ниту материјални обврски за одделни субјекти.

**ПРЕДЛОГ НА ЗАКОН ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ТРГОВСКИТЕ ДРУШТВА**

**Член 1**

Во Законот за трговските друштва (“Службен весник на Република Македонија” бр.28/2004, 84/2005, 25/2007, 87/2008, 42/2010, 48/2010, 24/2011 и 166/12), членот 18-а се менува и гласи :

“ Член 18 -а

1. Поднесувањето на пријавата за упис од членот 14 став(1), прилозите од членовите 14 став(3), 16 став (5), и 18 став (2), пријавата за упис на пренесување фирма од членот 16 став (5) и пријавата за бришење на уписот од членот 18 став (2) на овој закон може да се врши и преку Системот за е-регистрација и тоа лично или преку регистрациониот агент согласно Законот за едношалтерскиот систем и за водење на трговскиот регистар и регистарот на други правни лица .
2. Потписот на трговецот поединец од членот 14 став (3) точка 1 на овој закон не се заверува на нотар ако се поднесува како прилог преку Системот за е-регистрација, потпишан со сопствен електронски потпис или преку регистрациониот агент.
3. Договорот за пренос на фирмата од членот 16 став(5) точка 1 на овој закон не се заверува на нотар ако се поднесува преку Системот за е-регистрација и истиот е потпишан со електронски потпис на договорните страни или ако се поднесува преку регистрациониот агент.”

**Член 2**

Во членот 32 ставот (6) се менува и гласи:

“(6) Изјавата од ставовите (2) и (3) на овој член не се заверува кај нотар ако се поднесува како прилог преку Системот за е-регистрација , потпишана со сопствен електронски потпис или преку регистрационен агент.”

**Член 3**

Во членот 65 ставот (3) се менува и гласи :

“(3)Потписот од ставот (2) на овој член не се заверува кај нотар ако се поднесува како прилог преку Системот за е-регистрација ,потпишан со сопствен електронски потпис или преку регистрациониот агент.”

**Член 4**

Во членот 78 ставот (4) се менува и гласи :

“(4)Пријавата и прилозите од ставот (3) на овој член не се заверуваат кај нотар доколку се поднесуваат преку Системот за е-регистрација лично потпишани со електронски потпис или преку регистрационен агент .”

**Член 5**

Во членот 92 по ставот (3) се додаваат два нови става (4) и (5) кои гласат :

“(4) Доколку пријавата се поднесува преку агент за регистрација преку Системот за е-регистрација полномошното од став (3 ) на овој член не се заверува на нотар .

(5)Во постапката за упис во трговскиот регистар, како и во правниот промет не е задолжителна употреба на официјален печат. Потврдувањето на било кој документ со официјален печат на друштвото не смее да се пропише со закон или друг нормативен акт или тоа да се бара од државен орган. “

Ставот (4) станува став (6) .

**Член 6**

Во членот 93 ставот (5) се менува и гласи:

“ (5)Прилозите од овој член можат да бидат поднесени и преку Системот за е-регистрација само во електронска форма ,потпишани со електронски потпис согласно со Законот за податоците во електронски облик и електронски потпис и Законот за едношалтерскиот систем и за водење на трговскиот регистар и регистарот на други правни лица. “

**Член 7**

Во членот 112 ставот (3) се менува и гласи:

„(3)По исклучок од ставот (2) на овој член, потписите на содружниците на друштвото не се заверуваат кај нотар, доколку договорот се поднесува како прилог преку Системот е –регистрација , во електронска форма , потпишан со електронски потпис од содружниците на договорот или преку регистрационен агент. “

**Член 8**

Членот 150 се менува и гласи :

**“**Командитното друштво се основа со договор за друштво во писмена форма и со заверени потписи на содружниците на договорот за друштвото кај нотар или во електронска форма потпишан со електронски потпис и од страна на содружниците на договорот за друштвото или заверен со електронски потпис на агентот за регистрација доколку договорот е прилог на пријава за упис на основање поднесена од регистрационен агент преку Системот за е-регистрација .”

Член 9

Во член 170 ставот (2), ставот (3) и ставот (4) се менуваат и гласат :

“(2) Ако друштвото го основа едно лице, договорот за друштвото се заменува со изјава на основачот за основање на друштвото со ограничена одговорност (во натамошниот текст:изјава за основање на друштвото),во писмена форма или во електронска форма потпишана со електронски потпис согласно со Системот за е-регистрација .

(3)Потписите на основачите на договорот за друштвото во писмена форма односно потписот на основачот на изјавата за основање на друштвото во писмена форма се заверуваат кај нотар. Електронскиот потпис на секој од основачите на договорот за друштвото во електронска форма , односно електронскиот потпис на изјавата за основање на друштвото на основачот во електронска форма се дава согласно Системот за е-регистрација .

(4) Основачите го склучуваат договорот за друштвото лично или преку полномошник, кој мора да има полномошно заверено кај нотар, освен во случај кога полномошното е потпишано со електронски потпис согласно со Системот за е-регистрација .Полномошно не е потребно ако застапникот на основачот врз основа на закон е овластен за него да го склучи договорот за друштвото, односно да даде изјава за основање на друштото, “

**Член 10**

Во член 183 став (3) се менува и гласи :

(3)Прилозите од ставот(1) на овој член можат да бидат поднесени во електронска форма

согласно со Системот за е-регистрација и Законот за едношалтерскиот систем и за водење

на трговскиот регистар и регистарот на други правни лица .”

**Член 11**

Во членот 285 ставот (4) се менува и гласи :

1. Статутот од ставот (3) на овој член може да биде само во електронска форма потпишан со електронски потпис согласно со Системот за е-регистрација .”

**Член 12**

По член 460-б се додава нов наслов и член 460-в кој гласи :

“ Постапка за увид и истражување /контрола на трговските книги и активностите во друштвото

**Член 460-в**

(1)Акционер или група на акционери кои имаат најмалку 10% од основнатат главнина на трговското друштво, врз основа на постоење сомневање за можни нерегуларности во водењето на трговските книги и активностите на трговското друштво,односно дека трговското друштво постапува спротивно на одредбите од Закон за трговските руштва, имаат право да бараат од органот на управување да свика Собрание на трговското друштво на кое ќе се назначи овластен ревизор кој ќе изврши увид, ревизија, проверка, уверување или поврзани услуги во делокругот на активностите на трговското друштво за кои во барањето е изразено сомневање за постоење на можни нерегуларности.

(2)Акционерите можат да бараат од надлежен суд да донесе одлука за назначување на овластен ревизор согласно став 1 од овој член доколку:

1. Собранието не се свика во рок од 8 дена од поднесување на барањето од став 1 на овој член,
2. Собранието одбие да номинира овластен ревизор или
3. Собранието во рок 60 дена од поднесување на барањето од став (1) на овој член не донесе одлука за назначување на овластен ревизор.

(3)Барањето до судот мже да се поднесе во рок од 30 дена од истекот на роковите од став (2) точки 1) и 3) на овој закон, односно во рок од 30 дена од денот кога Собранието одбило да назначи овластен ревизор.

(4)Собранието односно судот, за целите од став (1) на овој член, може да назначи овластен ревизор кој :

1. Со трговското друштво или акционерите од став (1) на овој член нема конфликт на интереси во смисла на Законот за ревизија .
2. Во последните три години не давал консултантски услуги на трговското друштво или акционерите од став (1) на овој член.
3. Трошоците за назначување и надоместок за овластениот ревизор паѓаат на товар на акционерите кои го барале назначувањето.

Доколку по завршувањето на увидот,овластениот ревизор утври дека постојат нерегуларности во водењето на активностите (работењето) на трговското друштво, трошоците за назначување и надоместк за овластениот ревизор паѓаат на товар на трговското друштво .

1. Овластениот ревизор назначен согласно одредбите од овој член изготвува извештај согласно меѓународните стандарди за ревизија објавени во Службен весник на Република Македонија истиот го доставува до подносителите на барањето од став (1) на овој член и до трговското друштво на кое се однесува барањето. Трговското друштво е должно да му овозможи увид во извештајот од овластениот ревизор на секој акционер и на друго лице кое има правен интерес, во седиштето на друштвото на начин и постапка пропишана со член 320 од овој закон.
2. Правото за поднесување на барање за назначување на овластен ревизор согласно став(1) на овој член може да се оствари во рок од една година од денот на сознавањето за постоење на можни нерегуларности во водењето на активностите на трговското друштво.
3. Ревизорот од став (1 ) на овој член нема право на пристап до податоци и информации кои се однесуваат на патенти, авторски права, интелктуална сопственост и друго. “

**Член 13**

Во член 477 во ставот (4) зборовите „Надоместокот за стварните (оперативните) трошоци за обврската се уредуваат договорно.“ се бришат.

По ставот (4) се додаваат четири нови става (5), (6), (7) и (8) кои гласат:

„(5) По исклучок на став (4) од овој член, податоците од годишната сметка може да се достават и најдоцна до 15 март наредната година.

(6)Надоместокот за поднесување на годишната сметка во роковите од ставовите (4) и (5) на овој член се утврдува со тарифата на Централниот регистар.

(7) Податоците од годишната сметка, составена и потпишана согласно член 476 ставови (7) и (8) од овој закон, кои до Централниот регистар се доставуваат во електронска форма се потпишуваат со електронски потпис на сметководителот односно овластениот сметководител кој ја составил годишната сметка или на законскиот застапник на трговецот.

(8) Секој голем и среден трговец е должен да ја достави годишната сметка до Централниот регистар само во електронска форма.“

(3) Ставовите (5), (6), (7) и (8) стануваат ставови (9), (10) , (11) и (12).

**Член 14**

Во член 477-а во ставот (1) зборот „став (5)“ се заменува со зборот „став (10)“.

Во ставот (2) зборовите „ставови (5) и (6) “ се заменуваат со зборовите

„ставови (9) и (10)“.

**Член 15**

Во член 598 во ставот (9) зборовите „ставови (1), (4) и (5)“ се заменуваат со зборовите „ ставови (1), (4), (5) и (9)“.

**Член 16**

Во член 599 во став от (1) точка 6) зборовите „член 477 став (1), (4) и (6)“ се заменуваат со зборовите „ член 477 став (1), (4), (5), (8) и (12)“.

**Член 17**

Во член 552-а во став 3 бројот “60“ се заменува со бројот “120“.

По ставот 5 се додава нов став 6 кој гласи:

“(6) Рокот предвиден во ставот 3 се однесува и на субјектите над кои веќе се поднесени предлози за стечај согласно со Законот за стечај, или предлози за ликвидација согласно со одредбите од овој закон.“

**Член 18**

Во член 598 став (1) точка 9) на крајот од реченицата бројот (5) се заменува со бројот (7).”

**Член 19**

Во целиот текст на законот зборовите “Законот за податоците во електронски облик и електронски потпис “ се бришат и се заменуваат со зборовите “ Систем за е-регистрација.“

**Член 20**

Се овластува Законодавно-правната комисија на Собранието на Република Македонија да изготви пречистен текст на законот.

**Член 21**

Овој закон влегува во сила осмиот ден од денот на објавувањето во “Службен весник на Република Македонија.

ОБРАЗЛОЖЕНИЕ НА ЗАКОНОТ ЗА ИЗМЕНУВАЊЕ И ДОПОЛНУВАЊЕ НА ЗАКОНОТ ЗА ТРГОВСКИТЕ ДРУШТВА

Предложените измени и дополнувања на Законот за трговските друштва се со цел да се олесни административната постапка за упис во Трговскиот регистар и регистарот на други правни лица и подобрување на бизнис климата во Република Македонија,

Со цел стимулирање на електронската регистрација на фирма, се наметна потребата од овозможување на олеснет пристап до електронските услуги за започнување на бизнис кои се нудат од Централен регистар на Република Македонија.

Со предлог Законот за изменување и дополнување на Законот за трговские друштва се воспоставува нова категорија на подносител-регистрационен агент со што ќе се надмине проблемот од потребата за поседување на дигитален сертификат за лицата кои сакаат да регистрираат фирма.

Се овозможува тој да има овластување изворно да ги состави пријавата за регистрација и прилозите кон истата, да ги потпише со негв електронски потпис, и да ги поднесе во име и за сметка на овластениот законски подносител (застапникот по закон односно овластеното лице за застапување).

Регистрациониот агент во постапката на упис покрај поднесување на пријавата ќе има овластување да го утврдува и идентиетот на учесниците, а секоја пријава од негова страна

ќе биде третирана како веродостојна.

Со ова се исклучува обврската за физичките лица да поседуваат дигитален сертификат кога поднесуваат пријава за регистрирање на фирма преку интернет со што би се намалиле трошоците за регистрација на фирма–без надоместок, исклучување на примената на печатот во правниот промет за трговските друштва , на тој начин што тој ќе има овластување пријавата и прилозите изворно да ги потпише со свој електронски потпис и да ги достави, со што ќе се создаде потенцијална можност за зголемување на бројот на новоосновани субјекти во сите општини, поради намалените трошоци за основање, олеснета постапка и можност уписот да се изврши од било каде, односно локално.

Со овие измени е предвидено и воведување поголема правна сигурност во делот на заштитата на правата на малцинските акционери преку можноста за ангажирање на овластен ревизор пред поднесување тужба пред надлежан орган.

Прецизиран е и временскиот рок кога се доставува Годишната сметка во хартиена форма и се прецизира дека податоците од годишната сметка се доставуват во електронска форма и се потпишуваат со електронски потпис , а големите и средните претпријатија треба да ја доставуваат Годишната сметка во електронска форма.

Содржана е одредба за пролонгирање на важечкиот рок од 60 дена за отпочнување на постапка за стечај или ликвидација на субјекти, на сега 120 дена , како и се проширува примената на овој рок и на субјектите за кои веќе се отпочнати сечајни и ликвидациони постапки пред надлежен суд.

.

1. СОДРЖИНА НА ОДРЕДБИТЕ НА ПРЕДЛОГ ЗАКОНОТ

Со член 1 се менува член 18-а и се пропишува обврска пријавата за упис да се врши и преку Системот за е-регистрација и тоа лично или преку регистрационен агент согласно Законот за едношалтерскиот истем и за водење на трговскиот регистар и регистарот на други правни лица. А потписот на трговецот поединец од член 14 став (1) да не се заверува на нотар ако се поднесува како прилог преку Системот за е-регистрација, потпишан со соодветен електронски потпис или преку регистрационен агент.

Со член 2 се менува член 32 став (6) од Законот, и се воведува одредба со која се пропишува изјавата да не се заверува кај нотар, ако се поднесува како прилог преку Системот за е-регистрација потпишана со сопствен електронски потпис или преку регистрационен агент.

Со член 3 во член 65 се менува став (3) и се прецизира дека не е потребна заверка на нотар на потписот , ако истиот се поднесува како прилог преку Системот за е-регистрација, потпишан со сопствен електронски потпис или преку регистрационен агент.

Со член 4 се менува став (4) на член 78 и се прецизира дека пријавата и прилозите не се заверуваат на нотар доколку истите се поднесуваат преку Системот за е-регистрација или регистрационен агент.

Со член 5 во член 92 се додаваат два нови става со кои се прецизира дека доколку пријавата се поднесува преку системот за Системот за е-регистрација полномошното од ставот(3) на овој член не се заверува. Исто така се прецизира дека во правниот промет и во постапката за упис во Трговскиот регистар не е задолжителна употребата на официјален печат.

Со член 6 се менува став (5) на член 93 од Законот, и се прецизира дека поднесувањето на прилозите може да бидат поднесени и преку Системот за е-регистрација само во електронска форма , потпишани со електронски потпис и Законот за едношалтерскиот систем и за водење на трговскиот регистар и регистарот на други правни лица.

Со член 7 од Предлог законот се прецизирадека потписие на содружниците на друштвото не се заверуваат на нотар ако се поднесуват како прилог преку систем на е-регистарција во електронска форма .

Со член 8 и 9 се прецизираат видовите на друштва кои можат да поднесат пријава за упис на основање поднесена од регистрациониот агент преку системот за е-регистрација. ..

Со член 10 во член 183 ставот 3 се менува , и се прецизира .дека прилозите може да бидат поднесени во електронска форма со Системот за е-регистрација.

Со член 11 се менува став (4) на член 285 од Законот и се прецизира дека статутот од ставот (3) на овој член може да биде само во електронска форма потпишан со електронски потпис согалсно Системот за е-регистрација. .

Со член 12 се воведува нов член 460-в со кој се воведува нов наслов “ Постапка за увид и истражување /контрола на трговските книги и активностите во друштвото кој се однесува на тоа Акционер или група на акционери кои имаат најмалку 10% од основнатат главнина на трговското друштво, врз основа на постоење сомневање за можни нерегуарности во водењето на трговските книги и активностите на трговското друштво,односно дека трговското друштво остапува спротивно на одредбите од Закон за трговските руштва, имаат право да бараат од органот на управување да свика Собрание на трговското друштво на кое ќе се назначи овластен ревизор кој ќе изврши увид, ревизија, проверка, уверување или поврзани услуги во делокругот на активностите на трговското друштво за кои во барањето е изразено сомневање за постоење на можни нерегуларности.

Со член 13,14,15,и 16 се менува член 477 став(4) и се прецизира временскиот период кога се доставува Годишната сметка, и се прецизира дека податоците од годишната сметка составена согласно член 476 од Законот за трговските друштва се доставува во елекронска форма и се потпишува со електронски потпис, а големите и средните трговци треба да ја доставуваат годишната сметка до Централен регистар само во електронска форма.

Со членот 17 се менува членот 552-а со што се пролонгира важечкиот рок од 60 дена за отпочнување постапка за стечај или ликвидација на субјекти, на сега 120 дена, како и се проширува примената на овој рок и на субјектите за кои веќе се отпочнати стечајни и ликвидациони постапки пред належниот суд.

Со член 18 се прецизира во делот на прекршочните санкции и се предложени прекршочни санкции за трговец поединец кој не доставува , не објавува годишни сметки , па се прецизира дека Централен регистар ги брише од регистар , субјектите за кои е утврдено дека се неа ктивни три години по ред , и тоа во постапка за бришење на неактивни субјекти согласно со закон.

Со член 19 прецизирање дека зборовите “Законот за податоците во електронски облик и електронски потпис “ се бришат и се заменуваат со зборовите “ Систем за е-регистрација.“

Со член 21 одредби за влегување во сила на законот и негова примена.

MEЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОЖЕНИТЕ ОДРЕДБИ

Предложените одредби од предлог законот се меѓусебно поврзани со одделните решенија во самиот закон и се врши олеснување на административната постапка за упис во Трговскиот регистар и регистарот на други правни лица и подобрување на бизнис климата во Република Македонија преку стимулирање на електронската регистрација на фирма , да се овозможи олеснување на пристапот до електронските услуги за започнување на бизнис

1. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА

- подобрување на ранг листата на РМ согласно преораките на Светска банка, за вршење бизнис во РМ,

-олеснување и поедноставување на административните процедури за отпочнување со бизнис, преку отварање деловни субјекти во РМ,

-стимулирање е-регистрација на фирми,

**ТЕКСТ НА ОДРЕДБИТЕ ОД ЗАКОНОТ ЗА ТРГОВСКИТЕ ДРУШТВА КОИ СЕ МЕНУВААТ**

**Член 18-а**

(1) Поднесувањето на пријавата за упис од членот 14 став (1), прилозите од членовите 14 став (3), 16 став (5) и 18 став (2), пријавата за упис на пренесување на фирмата од членот 16 став (5) и пријавата за бришење на уписот од членот 18 став (2) на овој закон, може да се врши и само во електронска форма согласно со Законот за податоците во електронски облик и електронски потпис и Законот за едношалтерскиот систем и за водење на трговскиот регистар и регистарот на други правни лица.

(2) Потписот на трговецот поединец од членот 14 став (3) точка 1 на овој закон не се заверува на нотар ако се поднесува како прилог потпишан со електронски потпис преку едношалтерскиот систем.

(3) Договорот за пренос на фирмата од членот 16 став (5) точка 1 на овој закон може да биде и само во електронска форма, ако е потпишан со електронски потпис согласно со Законот за податоците во електронски облик и електронски потпис и Законот за едношалтерскиот систем и за водење на трговскиот регистар и регистарот на други правни лица

**Изјава за основање, за статусни промени и за преобразба**

Член 32

(1) Основачите на трговското друштво, како и првите членови на органите на управување, односно управителот, освен првите членови на органите на управување кај симултаното основање на акционерското друштво, кон пријавата за упис на основањето на трговското друштво во трговскиот регистар, поднесуваат изјава во којашто ги наведуваат дејствијата извршени со цел правилно да се основа трговско друштво и со којашто тврдат дека друштвото го основале во согласност со закон и дека податоците содржани во прилозите (исправите и доказите) коишто ги поднесуваат кон пријавата за упис на основањето во трговскиот регистар се вистинити и се во согласност со закон. Изјавата може да биде поднесена во писмена форма или во електронска форма преку едношалтерскиот систем во согласност со Законот зa податоците во електронски облик и електронски потпис, Законот за Централниот регистар на Република Македонија и прописите за едношалтерски систем.

(2) Одредбата од ставот (1) на овој член се применува и во случај на измена на договорот на друштвото, односно на статутот. Изјавата ја даваат членовите на органите на управување, односно на надзорниот одбор, односно контролорот, ако трговското друштво има орган на надзор, кои ја вршат оваа функција во времето на измените на договорот за друштвото, односно на статутот.

(3) Во случај на присоединување, спојување или поделба на трговско друштво, односно преобразба од една во друга форма на друштво, изјавата од ставот (1) на овој член, со содржина соодветна на присоединувањето, спојувањето, поделбата, односно на преобразбата од една во друга форма на друштво, ја поднесуваат членовите на органите на управување, управителот, односно на надзорниот одбор, односно контролорот, ако друштвото има орган на надзор, кои ја вршат оваа функција во друштвото што се присоединува и во друштвото кон коешто се врши присоединувањето, во друштвата коишто се спојуваат, во друштвото коешто се дели и во друштвото коешто го прима делот од имотот и од обврските на друштвото што се дели со раздвојување со преземање или со издвојување со преземање, односно во друштвото што се преобразува.

(4) Изјавата од ставовите (2) и (3) на овој член се заверува кај нотар.

(5) Ќе се одбие да се изврши упис во трговскиот регистар на основањето, на измената на договорот за друштвото, односно на статутот, на извршената статусна промена на трговското друштво, односно на преобразбата од една во друга форма на друштво ако не биде поднесена соодветна изјава од ставовите (1),(2) и (3) на овој член.

(6) Изјавата од ставовите (2) и (3) на овој член не се заверува кај нотар во случај кога се поднесува во електронска форма преку едношалтерскиот систем согласно со Законот за податоците во електронски облик и електронски потпис и Законот за едношалтерскиот систем и за водење на трговскиот регистар и регистарот на други правни лица.

**Застапник по закон**

Член 65

(1) Застапник на трговско друштво по закон е физичкото лице коешто со одредбите на овој закон е определено да ја застапува одделната форма на друштвото (во натамошниот текст: застапник по закон).

(2) Именувањето, престанувањето на мандатот и податоците за застапникот по закон, како и ограничувањата на неговите овластувања спрема трети лица се запишуваат во трговскиот регистар. При уписот на застапникот по закон во трговскиот регистар се приложува потпис заверен кај нотар. Странските лица можат да приложат потпис заверен кај надлежниот орган во земјата чиишто државјани се.

(3) Потписот од ставот (2) на овој член не се заверува кај нотар ако се поднесува во електронска форма согласно со Законот за податоците во електронски облик и електронски потпис.

(4) Пропуштање во постапката или која било нерегуларност при давањето на овластување за застапување или при објавувањето податок којшто се однесува на застапникот по закон, не може да се употреби против трети лица, освен ако трговското друштво докаже дека третите лица знаеле за тоа.

(5) Застапникот по закон не може, без посебно овластување на трговското друштво, да настапува како договорна страна и со друштвото да склучува договори од свое име и за своја сметка, во свое име, а за сметка на други лица, или во име и за сметка на други лица.

**Упис на прокурата**

Член 78

(1) Трговското друштво, односно трговецотпоединец ги запишуваат давањето поединечна и групна прокура, сите ограничувања на прокурата и отповикот во трговскиот регистар.

(2) Во трговскиот регистар се запишува името и презимето на прокуристот и неговиот ЕМБГ.

(3) Кон пријавата за упис се приложува и одлуката за давање на прокурата, односно одлуката со којашто се ограничува, односно отповикува таа и доказ за заверен потпис (којшто го содржи полното име и презиме на прокуристот) кај нотар.

(4) Упис на прокура може да се врши и само во електронска форма согласно со Законот за податоците во електронски облик и електронски потпис и Законот за едношалтерскиот систем и за водење на трговскиот регистар и регистарот на други правни лица.

**Поведување на постапката**

Член 92

(1) Постапката за упис во трговскиот регистар се поведува со поднесување пријава на пропишан образец во којашто е содржано барањето за упис. Пријавата се поднесува од овластен подносител во писмена форма или во електронска форма потпишана со електронски потпис согласно со Законот за податоците во електронски облик и електронски потпис и поднесена согласно Законот за едношалтерскиот систем и за водење на трговскиот регистар и регистарот на други правни лица

(2) Пријава за упис на трговско друштво поднесува органот на управување, односно овластен член на органот на управување, освен ако со овој закон поинаку не е определено.

(3) Пријавата од ставот (2) на овој член, може да ја поднесе и полномошник со полномошно дадено од овластениот подносител, во писмена форма заверена кај нотар или дадено во електронска форма потпишано со електронски потпис согласно со Законот за податоците во електронски облик и електронски потпис

(4) За вистинитоста и за законитоста на податоците одговара овластениот подносител од ставот (1) на овој член, односно лицата определени со овој закон.

**Доставување на прилози**

Член 93

(1) Со пријавата за упис во трговскиот регистар се поднесуваат и потребните прилози (исправи и докази) во коишто се содржани податоците што се запишуваат во трговскиот регистар.

(2) Ако се внесува непаричен влог во недвижна ствар, се доставува и доказ за сопственост во којшто е извршена прибелешка во јавна книга за евиденција на недвижни ствари, а ако се внесува подвижна ствар за којашто со закон е определена обврска за евиденција (регистар)доказ за сопственост над подвижната ствар.

(3) Ако со закон е определено доставување на одобрение од надлежен орган, со пријавата се приложува и тој доказ.

(4) Во пријавата за упис не може да бидат внесувани и други податоци, освен оние кои, според овој закон, се запишуваат во трговскиот регистар или да се бара од субјектот на уписот да доставува други прилози (исправи и докази), освен оние кои со овој закон е определено дека мора да бидат приложени кон пријавата за упис.

(5) Прилозите од овој член можат да бидат поднесени и само во електронска форма преку едношалтерскиот систем и потпишани со електронски потпис согласно со Законот за податоците во електронски облик и електронски потпис.

**Договор за друштвото**

Член 112

(1) Договорот за друштвото содржи одредби за:

1) името и презимето, ЕМБГ, занимањето, бројот на пасошот, односно бројот на личната карта (ако содружник е странско физичко лице) или на друга исправа за утврдување на идентитетотважечка во неговата земја и неговото државјанство и местото на живеење, односно фирмата, седиштето, ЕМБС, ако содружникот е правно лице;

2) фирмата и седиштето на јавното друштво;

3) предметот на работењето на јавното друштво;

4) видот и износот на влогот на секој содружник;

5) начинот на личното учество на секој содружник во работата на јавното друштво;

6) начинот на водење на работењето и на застапувањето на јавното друштво и начинот на донесување на одлуките;

7) начинот на распределба на добивката и начинот на покривање на загубата и

8) други прашања определени со овој закон со коишто се уредуваат односите меѓу содружниците.

(2) Потписите на содружниците на договорот за друштвото се заверуваат кај нотар.

(3) По исклучок од ставот (2) на овој член, потписите на содружниците на друштвото не се заверуваат кај нотар, ако договорот за друштвото е во електронска форма потпишан со електронски потпис од содружниците на договорот за друштвото согласно со Законот за податоците во електронски облик и електронски потпис.

**Договор за друштвото**

Член 150

Командитното друштво се основа со договор за друштво во писмена форма и со

заверени потписи на содружниците на договорот за друштвото кај нотар или во

електронска форма потпишан со електронски потписи од страна на содружниците

на договорот за друштвото согласно со Законот за податоците во електронски

облик и електронски потпис.

**Начин на основање на друштвото**

Член 170

(1) Друштвото со ограничена одговорност (во натамошниот текст во глава трета од петтиот дел: друштвото), се основа со договор за друштвото што го склучуваат сите основачи во писмена форма или во електронска форма

(2) Ако друштвото го основа едно лице, договорот за друштвото се заменува со изјава на основачот за основање на друштвото со ограничена одговорност (во натамошниот текст: изјава за основање на друштвото), во писмена форма или во електронска форма потпишана со електронски потпис согласно со Законот за податоците во електронски облик и електронски потпис.

(3) Потписите на основачите на договорот за друштвото во писмена форма односно потписот на основачот на изјавата за основање на друштвото во писмена форма се заверуваат кај нотар. Електронскиот потпис на секој од основачите на договорот за друштвото во електронска форма, односно електронскиот потпис на изјавата за основање на друштвото на основачот во електронска форма се дава согласно со Законот за податоците во електронски облик и електронски потпис.

(4) Основачите го склучуваат договорот за друштвото лично или преку полномошник, кој мора да има полномошно заверено кај нотар освен во случај кога полномошното е потпишано со електронски потпис согласно со Законот за податоците во електронски облик и електронски потпис. Полномошно не е потребно ако застапникот на основачот врз основа на закон е овластен за него да го склучи договорот за друштвото, односно да даде изјава за основање на друштвото.

(5) Основање на друштво со собирање содружници, односно со запишување влогови преку јавен повик не е допуштено.

**Прилози кон пријавата за упис**

Член 183

1. Кон пријавата за упис на основањето на друштвото се приложуваат:

1) договорот за друштвото, односно изјавата за основање на друштвото, со сите прилози вклучувајќи го и полномошното за полномошникот,

2) копија од пасош или од лична карта ако основач е физичко лице или од друга исправа за утврдување на идентитетотважечка во неговата земја, односно доказ за регистрација ако основач е правно лице;

3) ако се внесуваат непарични влоговидоговорите со коишто тие се утврдуваат и спроведуваат, извештајот на проценувачот, освен кога во согласност со членот 177 од овој закон, не се врши процена и доказ за сопственост во којшто е извршена прибелешка во јавна книга за евиденција на недвижни ствари, а ако се внесува подвижна ствар за којашто со закон е определена обврска за евиденција (регистар)доказ за сопственост над подвижната ствар;

4) одлуката за избор на управител, ако не е назначен со договорот за друштвото, во којашто се наведуваат името и презимето, ЕМБГ, бројот на пасошот, односно бројот на личната карта за странско физичко лице или на друга исправа за утврдување на идентитетотважечка во неговата земја и неговото државјанство, како и местото на живеење;

5) изјава на секој управител на друштвото дека го прифаќа изборот а ако со договорт за друштвото е определено дека друштво коешто има повеќе од еден управител ќе го застапува само еден од управителите, заедно или без прокурист, и изјава дека се прифаќа застапувањето на друштвото на начинот определен во договорот за друштвото;

6) одлуката за избор на членовите на надзорниот одбор, односно на контролорот, ако друштвото има орган на надзор, во којашто се наведени името и презимето, ЕМБГ, бројот на пасошот, односно бројот на личната карта за странско физичко лице или на друга исправа за утврдување на идентитетотважечка во неговата земја и неговото државјанство, како и местото на живеење;

7) доказ за сопственост во којшто е извршена прибелешка во јавна книга за евиденција на недвижни ствари, а ако се внесува подвижна ствар за којашто со закон е определена обврска за евиденција (регистар)доказ за сопственост над подвижната ствар;

8) дозвола или друг акт на државен орган или на друг надлежен орган ако таа обврска е определена со закон за упис на друштвото во трговскиот регистар;

9) изјава од застапникот по закон на правно лице, односно изјава од физичко лице, дека не постои пречка за да биде основач на друштвото, во согласност со членот 29 од овој закон и

10) изјава, во согласност со членот 32 од овој закон.

(2)Управителот, односно лицата кои според договорот за друштвото, се овластени за застапување приложуваат потписи во согласност со членот 65, ставови (2) и (3) од овој закон.

(3) Прилозите од ставот (1) на овој член можат да бидат поднесени во електронска форма согласно со Законот за податоците во електронски облик и електронски потпис и Законот за едношалтерскиот систем и за водење на трговскиот регистар и регистарот на други правни лица

**Зголемување на основната главнина**

**од резервите**

Член 258

(1) Содружниците можат да донесат одлука за зголемување на основната главнина со претворање на резервите во основна главнина, којашто има карактер на одлука за измена на договорот за друштвото. Зголемувањето на влоговите се врши сразмерно со дотогашните влогови на содружниците.

(2) Содружниците можат да ја донесат одлуката за зголемување на основната главнина, во согласност со ставот (1) од овој член само по усвојување на годишната сметка и според којашто друштвото нема тековни и непокриени загуби од претходните години и по усвојувањето на извештајот на овластен ревизор со којшто се потврдуваат фактите во годишната сметка. Ако од денот на усвојувањето на годишната сметка и на извештајот на овластен ревизор изминат повеќе од осум месеца пред поднесувањето на пријавата за упис на одлуката за зголемување на основната главнина во трговскиот регистар, мора да се подготви нов извештај за биланс на состојбата и да се изврши ревизија од овластен ревизор.

(3) За зголемување на основната главнина можат да се користат добивката и резервите на друштвото, во согласност со целите за коишто се наменети. Кога содружниците ќе одлучат основната главнина да ја зголемат од добивката, при одлучувањето за распределбата, добивката ја распределуваат во резерви, со назнака дека ќе се користи за зголемување на основната главнина.

(4) Зголемувањето на основната главнина на друштвото се врши со зголемување на номиналните износи на постојните удели во друштвото. Притоа, на соодветен начин, се применуваат одредбите од членот 174 став (4) од овој закон.

(5) Зголемувањето на основната главнина мора да се спроведе така што вкупниот износ на зголемените влогови ќе одговара на зголемената основна главнина на друштвото.

(6) Зголемените удели на содружниците на друштвото мораат да бидат во ист сооднос како и оние пред зголемувањето на основната главнина на друштвото.

(7) Во зголемувањето на основната главнина рамноправно учествуваат и сопствените удели што ги стекнало друштвото.

(8) Ако со одлуката за зголемување на основната главнина поинаку не е определено, зголемените удели учествуваат во добивката на друштвото што е остварена во текот на целата деловна година во којашто е донесена одлуката за зголемување на основната главнина.

(9) Одредба од одлуката за зголемување на основната главнина што е спротивна на одредбите на овој член е ништовна.

**Постапка за одобрување зделка**

**со заинтересирана страна**

Член 460

(1) Секоја зделка со заинтересирана страна е предмет на претходно одобрување од страна на одборот на директори, односно на надзорниот одбор или на собранието, на начинот и според постапката определена во овој член.

1. Одлука за одобрување на секоја зделка со заинтересирана страна се врши со мнозинство гласови од членовите на одборот на директори, односно на членовите нанадзорниот одбор кои немаат интерес во зделката. Ако сите членови на одборот на

директори, односно на надзорниот одбор се заинтересирани страни или ако бројот на членовите на одборот на директори, односно членовите на надзорниот одбор кои немаат интерес е помал од бројот што е потребен за кворум за седницата на одборот на директори, односно на надзорниот одбор определен во статутот, таквата зделка ја

одобрува собранието.

(3) Собранието ја одобрува зделката со заинтересираната страна со мнозинство гласови на сите акционери кои немаат интерес, а кои поседуваат акции со право на глас и тоа, ако:,

1) вредноста на имотот на којшто се однесува ваквата зделка или поврзаните зделки изнесува 2% или повеќе проценти од книговодствената вредност на имотот на друштвото, според последните ревидирани финансиски извештаи на друштвото или во однос на понудената цена во случај кога треба да се купи имот;

2) зделката или поврзаните зделки се однесуваат на издавање преку запишување или продажба на акции што изнесуваат повеќе од 2% од обичните акции на друштвото, преостанати во тој период и обичните акции во кои може да се конвертираат хартии од вредност претходно издадени во серии и кои можат да бидат конвертирани во акции или

3) зделката или поврзаните зделки се однесуваат на издавање преку запишување на конвертибилни обврзници, што може да се конвертираат во обични акции, а кои изнесуваат повеќе од 2% од издадените обични акции на друштвото и ако, во исто време, претходно издадените обични акции во серии се конвертибилни во акции.

(4) Во одлуката со која се одобрува зделка со заинтересирана страна се определува лицето кое е страна на зделката или е корисник, како и вредноста, предметот и другите материјални услови на зделката.

(5) Во постапката на одобрување зделка со заинтересирана страна цената на имотот или услугите кои се продаваат или се купуваат со неа ги определува одборот на директори, односно надзорниот одбор.

6) Зделката со заинтересирана страна извршена спротивно на одредбите на овој оддел од овој закон е ништовна.

(7) Секоја заинтересирана страна е одговорна кон друштвото, акционерите и кон другите членови на органот на управување, односно надзорниот одбор или управителот, за штетите што им ги предизвикала доколку во рок од три години од денот кога е одобрена зделката со заинтересираната страна се утврди дека е штетна за трговското друштво, акционерите или за членовите на органот на управување, односно надзорниот одбор кои немаат интерес во зделката. Ако повеќе заинтересирани страни се одговорни, нивната одговорност е солидарна.

**Постапка за одобрување зделка со заинтересирана страна кај акционерско друштво чии хартии од вредност котираат на овластена берза**

**Член 460-а**

1. Пред донесувањето на одлука за одобрување на зделка со заинтересирана  
   страна донесена од надлежен орган на акционерското друштво чии хартии од  
   вредност котираат на овластена берза, покрај одредбите од членот 460 од овој  
   закон, доколку вредноста на зделката што е предмет на одобрување или  
   кумулативната вредност на меѓусебни поврзани зделки во текот на изминатите 12  
   месеци од денот на одобрувањето на зделката, надминува 10% од вредноста на  
   активата на друштвото определена врз основа на последните ревидирани  
   годишни финансиски извештаи, е потребно мислење од овластен ревизор кој ги  
   исполнува условите пропишани со Законот за ревизија и Законот за хартии од  
   вредност.
2. Мислењето од овластениот ревизор се однесува на тоа дали зделката со  
   заинтересирана страна е во согласност со важечките прописи во земјата, дали  
   зделката со заинтересирана страна е фер, односно дали вредноста на зделката е  
   утврдена според пазарните услови, дали постои несразмерност во заемните  
   давања на страните, дали постојат и какви било други факти и околности кои би  
   можеле да претставуваат основ за причинување на штета со препорака до  
   малцинските акционери дали да ја поддржат зделката со заинтересирана страна.
3. Акционерското друштво од ставот (1) на овој член може да ја реализира  
   зделката со заинтересирна страна само доколку пред одобрувањето на зделката е  
   добиено мислење од овластен ревизор.
4. Одредбите од овој член нема да се применуваат кога друштвото:

* врши исплата на дивиденда,
* издава хартии од вредност и
* дава финансиски услуги кои спаѓаат во доменот на редовното работење на  
  акционерското друштво (банкарски, услуги во работењето со хартии од вредност,  
  услуги поврзани со осигурувањето и слично) кога истите се регулирани со  
  посебни закони и се под супервизија на надлежен орган.

**Поништување на договор со заинтересирана страна**

**Член 460-6**

(1) Акционер во трговско друштво со право на глас, доколку смета дека друштвото е оштетено поради постоење на очигледен несразмер меѓу заемните давања и сторувања кои произлегуваат од договор склучен меѓу заинтересирани страни, кој договор истовремено е нефер, односно вредноста на зделката

утврдена според пазарните услови може да поднесе тужба до надлежен суд за поништување на договорот.

1. Тужбата од ставот (1) на овој член може да се поднесе во рок од една година  
   од денот на сознавањето за постоењето на таквиот договор, но не повеќе од три  
   години од денот на неговото одобрување согласно со одредбите од овој закон.
2. Ако судот го поништи договорот од ставот (1) на овој член, заинтересираната  
   страна која стекнала корист од ваквиот договор е должна на друштвото да му ја  
   надомести обичната штета и испуштената корист (која ја опфаќа и добивката  
   остварена од реализираната трансакција).
3. Висината на надоместот на штетата се определува според цените во времето  
   на донесувањето на судската одлука, освен ако со закон поинаку не е  
   определено.
4. При определување на висината на штетата од ставот (3) на овој член предвид  
   се зема и вредноста на добивката остварена од реализацијата на поништениот  
   договор.
5. Надоместувањето на штетата е во корист на друштвото.
6. Одредбите од овој член соодветно се применуваат и на содружник, односно на  
   содружниците чиишто влогови заедно сочинуваат најмалку една десетина од  
   основната главнина на друштвото.
7. За сите останати прашања, коишто не се уредени со одредбите на овој член,  
   соодветно се применуваат прописите од областа на облигационите односи со кои  
   се уредуваат прекумерното оштетување и рушливоста на договорите, воопшто."

**Изготвување и доставување на годишните сметки**

**и на финансиските извештаи**

Член 477

(1) Рокот за изготвување на годишната сметка од членот 476 став (1) на овој закон и на финансиските извештаи од членот 476 став (2) на овој закон не може да биде подолг од два месеца по истекот на деловната година, освен ако надлежниот државен орган не го продолжи на три месеца.

(2) По исклучок на одредбите од ставот (1) на овој член, трговците со сезонски карактер на дејност можат годишната сметка и финансиските извештаи да ги изготват за деловна година којашто е различна од календарската година, за што министерот за финансии издава решение врз основа на посебно барање на трговецот.

(3) Со договорот за друштвото и со статутот може да се уреди, покрај годишната сметка и финансиските извештаи предвидени со ставот (1) на овој член, да се изготвуваат и финансиски извештаи за покуси периоди од деловната година.

(4) Годишната сметка се доставува до Централниот регистар до крајот на месец февруари наредната година, односно во рок од 60 дена од денот на отворањето на постапката за ликвидација или стечајна постапка или на настанувањето на статусна промена, а сметките изготвени за покуси периоди од ставовите (1) и (2) на овој член се доставуваат до крајот на наредниот месец по истекот на последниот месец од пресметковниот период. Централниот регистар има обврска да ги обработува годишните сметки за потребите на Министерството за финансии. Надоместокот за стварните (оперативните) трошоци за обврската се уредуваат договорно.

(5) Трговци поединци и трговски друштва кои не вршеле никаква трговскадејност,

односно дејност која според природата и обемот на дејствување може да се смета

за трговска во претходната година за која согласно со овој закон требало да

поднесат годишна сметка и финансиски извештаи се должни да доставатписмено

известување до Централниот регистар на Република Македонија дека не биле

активни, најдоцна до последниот ден од истекот на законскиот рок за кој се

поднесуваат годишните сметки согласно со одредбите од овој закон.

(6) Над субјектите од ставот (5) на овој член кои не поднеле годишна сметка и

финансиски извештаи или не доставиле писмено известување до Централниот

регистар на Република Македонија согласно со ставот (5) на овој член, сеспроведува постапка на утврдување на неактивен субјект согласно со членот477-а од овој закон.

(7) Централниот регистар на Република Македонија ги брише од регистар

субјектите од ставот (5) на овој член и оние за кои е утврдено дека три години по ред се неактивни субјекти согласно со ставот (6) на овој член во постапка на бришење на неактивни субјекти согласно со одредбите од овој закон.

( 8) Органот на управување, покрај годишната сметка за трговците од членот 469 став (1) на овој закон, односно финансиските извештаи за трговците од членот 469 став (1) точка 1 на овој закон, е должен, по завршувањето на секоја деловна година, да изготви и извештај за работата на друштвото во претходната деловна година со содржината определена во членот 384 став (7) од овој закон.

**Постапка на бришење на неактивни субјекти од надлежен регистар**

**Член 552-а**

(1) Централниот регистар на Република Македонија по настапувањето на условите за бришење на неактивен субјект за истиот објавува на својата веб страница соопштение во кое се наведува дека субјектот не е активен три години по ред, заради што ќе се спроведе постапка на негово бришење. Истовремено се повикуваат законските застапници, односно лицата и органите овластени за управување, застапување и надзор на субјектот, како и доверителите (овластени подносители) во рок од 30 дена од денот на објавувањето на соопштението да поднесат предлози за стечај согласно со Законот за стечај или предлози за ликвидација согласно со одредбите од овој закон и за тоа писмено да го известат Централниот регистар на Република Македонија.

1. Доколку во рокот определен во ставот (1) на овој член Централниот регистар на Република Македонија не добие известување за поднесен предлог за ликвидација, односно предлог за отворање стечајна постапка од страна на овластен подносител, го брише субјектот и бришењето го објавува на својата веб страница, а кога се работи за трговски друштва, во објавата се повикуваат и содружниците, односно акционерите на неактивните друштва да го распределат имотот на друштвото меѓу себе согласно со членот 546 став (2) од овој закон.
2. Доколку Централниот регистар на Република Македонија во рок од 60 дена од денот кога го објавил известувањето од ставот (1) на овој член не добие решение за отворање стечајна постапка, односно не е отворена постапка за ликвидација согласно со одредбите од овој закон, Централниот регистар на Република Македонија го брише субјектот и бришењето го објавува на својата вебстраница. Во случај кога се работи за бришани неактивни трговски друштва вообјавата се повикуваат и содружниците, односно акционерите на неактивнитедруштва да го распределат имотот на друштвото меѓу себе согласно со членот 546став (2) од овој закон.
3. Доколку во рок од една година од денот на бришењето на неактивното друштво од трговскиот регистар не дојде до распределба на имотот на друштвото, односно во случај кога се работи за новопронајден имот во рок одедна година од моментот на пронаоѓањето на таквиот имот, истиот се евидентира како имот во сопственост на Република Македонија согласно со закон. Централниот регистар на Република Македонија секој месец на својата веб страница објавува преглед во електронска форма на неактивни субјекти кои сеизбришани во текот на претходниот месец согласно со кој надлежните органи иинституциите постапуваат во рамките на нивните надлежности.

Член 598

(1) Глоба во износ од 500 до 1.000 евра во денарска противвредност ќе му се изрече за прекршок натрговец поединец, ако:

1) регистрира повеќе од една фирма (член 14 став (4));

2) преносот на фирмата на трето лице ќе го изврши спротивно на одредбите на овој закон (член 16 став (2)) и истиот не го запише во трговскиот регистар (член 16 став (4));

3) престанувањето на работењето не го пријави на органот надлежен за јавни приходи (член 17 став (1)) и не поднесе пријава за бришење на уписот во трговскиот регистар (член 18 став (2));

4) започне со вршење на дејност пред да биде запишан во трговскиот регистар

(член 14 став (1));

5) започне со вршење на дејност пред добивање одобрение од надлежен орган за

исполнување на пропишаните услови за вршење на дејноста (член 63 став (1));

6) презема правни работи и дејствија надвор од предметот на работење, запишан во трговскиот регистар (член 64 став (1));

7) не води или уредно не ги води трговските книги (членови 471 став (1) и 472 став (3));

8) не ги чува на соодветен и правилен начин трговските и другите документи (член 474) и

9) не составува, не објавува и не доставува годишни сметки (членови 476 став (1) и 477 ставови (1), (4) и (5)).